তথ্য অনুযায়ি একইসঙ্গে র‌্যাব-পুলিশের মতো রাষ্ট্রীয় প্রতিষ্ঠানগুলোকে রাজনৈতিক উদ্দেশ্যে ব্যবহার করে আইনের শাসনের প্রতিও মানুষের আস্থা দিন দিন কমছে। শনিবার রাজধানীর বিলিয়া মিলনায়তনে আনুষ্ঠানিকভাবে এ প্রতিবেদনটি প্রকাশ করে পিপিআরসি। গবেষণার বিষয় ছিল ‘বাংলাদেশ-২০১৩ ‘গভর্নেন্স ট্রেন্ডস অ্যান্ড পারসেপশন’। বাংলাদেশের শাসন ব্যবস্থার ধারা এবং এ সম্পর্কে মানুষের ধারণা নিয়ে গবেষণা কর্মটি পরিচালনা করা হয়েছে। প্রতিবেদনে বলা হয়, পুলিশের প্রতি ৫৯ শতাংশ, বিচার প্রক্রিয়ার প্রতি ৪১ শতাংশ এবং আইনের শাসনে ৪০ শতাংশ মানুষের আস্থা নেই। প্রতিবেদনের ওপর মূল বক্তব্য উপস্থাপন করেন পিপিআরসির নির্বাহী চেয়ারম্যান ও তত্ত্বাবধায়ক সরকারের সাবেক উপদেষ্টা হোসেন জিল্লুর রহমান। তিনি বলেন, এটাকে রাজনৈতিকভাবে দেখার কোন অবকাশ নেই। আমরা গবেষণার ক্ষেত্রে প্রশাসনিক জায়গা থেকে তথ্য-উপাত্ত সংগ্রহ করেছি। এখানে আদালত কর্তৃপক্ষ ও পুলিশ রেকর্ড থেকে নানা ধরনের তথ্য সংগ্রহণ করা হয়েছে। আলোচনায় অংশ নেন টিআইবির নির্বাহী পরিচালক ড. ইফতেখারুজ্জামান, সুশাসনের জন্য নাগরিক (সুজন) এর সম্পাদক ড. বদিউল আলম মজুমদার, সাবেক তত্ত্বাবধায়ক সরকারের উপদেষ্টা এম হাফিজ উদ্দিন খান, সাবেক নির্বাচন কমিশনার এম সাখাওয়াত হোসেন, সাবেক এটর্নি জেনারেল এএফ হাসান আরিফ, একশন এইডের কান্ট্রি ডিরেক্টর ফারাহ কবীরসহ প্রমুখ।